U srijedu, 9. juna manji broj učenika prvog i drugog razreda gimnazije, kao i trećeg razreda ekonomske škole, u pratnji profesora: Fikrete Adrović, Suzane Kordić, Jelene Nikolić i Nenada Meštrovića, posjetili su park prirode Vrmac u cilju realizacije udruženog časa u prirodi, prema pripremi.

Času je prisustvovalo svega po par učenika iz odgovarajućih razreda, iako je pripremom bilo predviđeno mnogo više, a sve zbog poštovanja epidemioloških mjera i uputstva uprave škole da se izbjegavaju veća okupljanja.

U toku nekih sat –sat ipo vremena boravka na Vrmcu (što odgovara vremenu od 2-3 školska časa) učenici su imali prilike da razmatraju na jednom mjestu biološke, matematičke, tehničke i ekonomske aspekte ovog parka prirode i da sami osmišljavaju pristup odgovarajućim potrebama jednog ovakvog parka prirode. Učenici su obilazili tvrđavu, šetali kroz prirodu i prikupljali biljke, razmatrali stanje puteva, kao i tehničke aspekte Vrmca. Prikupljali su podatke, razgovarali i diskutovali o tome šta bi sve moglo da se omogući u ovakvom parku prirode. Nakon izleta učenici su uradili kratak izvještaj o svojim zapažanjima vezano za probleme koji su im postavljeni.